এমানুয়েল রিভা

এমানুয়েল রিভা (ফরাসি: Emmanuelle Riva; জন্ম: পোলেত জার্মাইন রিভা, ২৪ ফেব্রুয়ারি ১৯২৭ - ২৭ জানুয়ারি ২০১৭) ছিলেন একজন ফরাসি অভিনেত্রী, কবি, আলোকচিত্রী, ও চিত্রশিল্পী। তিনি হিরোশিমা মন আমুর (১৯৫৯) এবং আমুর (২০১২) চলচ্চিত্রে অভিনয়ের জন্য সর্বাধিক প্রসিদ্ধ। তিনি হিরোশিমা মন আমুর ছবিতে তার কাজের জন্য শ্রেষ্ঠ অভিনেত্রী বিভাগে বাফটা পুরস্কারের মনোনয়ন লাভ করেন, থেরেস দেসকুয়েরোয়া (১৯৬২) ছবিতে কাজের জন্য ভেনিস চলচ্চিত্র উৎসবের শ্রেষ্ঠ অভিনেত্রী পুরস্কার অর্জন করেন এবং মাইকেল হানেকের আমুর ছবিতে তার কাজের জন্য শ্রেষ্ঠ অভিনেত্রী বিভাগে বাফটা ও সেজার পুরস্কার অর্জন করেন এবং অস্কারের মনোনয়ন লাভ করেন। তিনি শ্রেষ্ঠ অভিনেত্রী বিভাগে অস্কারের জন্য মনোনীত বয়োজ্যেষ্ঠ অভিনেত্রী। পোলেত জার্মাইন রিভা ১৯২৭ সালের ২৪শে ফেব্রুয়ারি ফ্রান্সের শেনিমেনিলে জন্মগ্রহণ করেন। তার পিতা র‍্যনে আলফ্রেদ রিভা একজন ইতালীয় চিত্রশিল্পী এবং মাতা জান ফের্নান্দে (প্রদত্ত নাম: নুর্দিন) একজন দর্জি ছিলেন। রিভার শৈশব কাটে র‍্যমিরমঁতে এবং শৈশব থেকেই তার অভিনয়ের প্রতি আগ্রহ জন্মে। তিনি স্থানীয় মঞ্চে নাটকে অভিনয় শুরু করেন, কিন্তু কয়েক বছর তাকে দর্জি হিসেবেও কাজ করতে হয়েছিল। স্থানীয় সংবাদপত্রে একটি বিজ্ঞাপন দেখে রিভা প্যারিসের একটি অভিনয়ের স্কুলে আবেদন করেন। ২৬ বছর বয়সে তিনি পরিবারের নিষেধ স্বত্ত্বেও অভিনয়কে কর্ম হিসেবে নেওয়ার জন্য প্যারিসে চলে যান। ১৯৫৪ সালে তিনি প্যারিসে জর্জ বার্নার্ড শ'র আর্মস অ্যান্ড দ্য ম্যান নাটকে প্রথম অভিনয় করেন। ১৯৫৭ সালে টিভি ধারাবাহিক এনিগমে দ্য লহিস্তোইয়ার দিয়ে তার ছোট পর্দায় অভিষেক হয়। রিভা হিরোশিমা মন আমুর (১৯৫৯) শ্রেষ্ঠাংশে অভিনয় করেন। এতে তাকে একজন ফরাসি অভিনেত্রী চরিত্রে দেখা যায়, যার হিরোশিমার এইজি ওকাদা নামে একজন জাপানি স্থপতির সাথে প্রেম হয়। তিনি এই চলচ্চিত্রে তার কাজের জন্য শ্রেষ্ঠ বিদেশি অভিনেত্রী বিভাগে বাফটা পুরস্কারের মনোনয়ন লাভ করেন। তিনি জর্জ ফ্রঁজুর থেরেস দেসকুয়েরোয়া (১৯৬২) ছবিতে কাজের জন্য ভেনিস চলচ্চিত্র উৎসবের শ্রেষ্ঠ অভিনেত্রী পুরস্কার অর্জন করেন। ২০১২ সালে তিনি মাইকেল হানেকের আমুর (২০১২) চলচ্চিত্রে একজন বয়স্ক সঙ্গীত শিক্ষক চরিত্রে অভিনয় করেন। তার এই কাজের জন্য তিনি শ্রেষ্ঠ অভিনেত্রী বিভাগে বাফটা ও সেজার পুরস্কার অর্জন করেন এবং অস্কারের মনোনয়ন লাভ করেন। ৮৫ বছর বয়সে মনোনীত রিভা গ্লোরিয়া স্টুয়ার্টের পর শ্রেষ্ঠ অভিনেত্রী বিভাগে অস্কারের জন্য মনোনীত দ্বিতীয় বয়োজ্যেষ্ঠ অভিনেত্রী। "Emmanuelle Riva"। বায়োগ্রাফি (ইংরেজি ভাষায়)। এঅ্যান্ডই টেলিভিশন নেটওয়ার্কস। ২৩ মার্চ ২০১৮ তারিখে মূল থেকে আর্কাইভ করা। সংগ্রহের তারিখ ২৪ ফেব্রুয়ারি ২০১৯।  আব্রামোভিচ, সেথ (১০ জানুয়ারি ২০১৩)। "Oscars 2013: Records Broken for Oldest, Youngest Nominees"। দ্য হলিউড রিপোর্টার (ইংরেজি ভাষায়)। সংগ্রহের তারিখ ২৪ ফেব্রুয়ারি ২০১৯।  হুইটমোর, গ্রেগ (২৮ জানুয়ারি ২০১৭)। "Emmanuelle Riva: a life in pictures"। দ্য গার্ডিয়ান (ইংরেজি ভাষায়)। সংগ্রহের তারিখ ২৪ ফেব্রুয়ারি ২০১৯।  মার্লো, লারা (১০ জানুয়ারি ২০১৫)। "Emmanuelle Riva: 'I thank heaven for the child that's still in me'"। দি আইরিশ টাইমস (ইংরেজি ভাষায়)। সংগ্রহের তারিখ ২৪ ফেব্রুয়ারি ২০১৯।  বোম, মাইয়া দ্য লা (১ জানুয়ারি ২০১৩)। "Renewed Love for Symbol of New Wave"। দ্য নিউ ইয়র্ক টাইমস (ইংরেজি ভাষায়)। সংগ্রহের তারিখ ২৪ ফেব্রুয়ারি ২০১৯।  শোর্ড, ক্যাথরিন (২৮ জানুয়ারি ২০১৭)। "Emmanuelle Riva, French icon who starred in Amour, dies aged 89"। দ্য গার্ডিয়ান (ইংরেজি ভাষায়)। সংগ্রহের তারিখ ২৪ ফেব্রুয়ারি ২০১৯।  সালভারিও, লিজ (২৮ জানুয়ারি ২০১৭)। "'Amour' Star Emmanuelle Riva Dies: Oscar-Nominated Actress Was 89"। ইন্ডিওয়্যার (ইংরেজি ভাষায়)। সংগ্রহের তারিখ ২৪ ফেব্রুয়ারি ২০১৯।  উইকিমিডিয়া কমন্সে এমানুয়েল রিভা সংক্রান্ত মিডিয়া রয়েছে। ইন্টারনেট মুভি ডেটাবেজে এমানুয়েল রিভা  (ইংরেজি) রটেন টম্যাটোসে এমানুয়েল রিভা (ইংরেজি)